– På denne datoen starter man opp med trafikk på strekningen, og prosjektet overleveres til Skyss, Bybanen AS og Hordaland fylkeskommune, forteller Rune Jenssen, informasjonsansvarlig for Bybanen Utbygging.

Les også: Nå starter byggingen av Bybanen til Flesland

Dermed kan folk i Ytrebygda endelig benytte seg av banen.

– Tidspunkter er veldig gunstig, med tanke på at skolene starer opp igjen. Vi er utrolig fornøyde med å endelig ha fått en dato, sier Rune Jenssen.

Vogner med større plass

Den totale lengden på traseen mellom Lagunen og Flesland er 7,8 kilometer.

I første omgang er det på strekningen mellom Lagunen og Birkelandsskiftet Bybanen vil gå i trafikken.

– Det blir altså ikke åpnet for trafikk på hele traseen til Flesland den 15. august, selv om hele byggetrinn tre vil være ferdig. Avinor har fortsatt noe arbeid igjen, sier han.

– De har sagt vinteren 2017, men det er fortsatt uklart nøyaktig når man er klar, sier Jenssen.

Les også: Her er Bybanens nye kjempevogn

Stoppestedene på den syv kilometerlange strekningen mellom Lagunen og flyplassen har fått navnene Råstølen, Sandslivegen, Sandslimarka,Kokstad, Birkelandsskiftet terminal, Kokstadflaten og Bergen lufthavn Flesland.

Holdeplassen på Flesland vil bli bygget sammen med Avinors nye terminalbygg.

Stoppet skal ligge i underetasjen på Flesland, slik som på Gardermoen.

De nye kjempevognene vil også bli satt i trafikk, ifølge ham.

Informasjonsansvarlig for Bybanen Utbygging, Rune Jenssen, har fulgt bybanens samtlige byggetrinn. Foto: MAGNE TURØY

– Ja, det vil de. Per dags dato har fem av dem ankommet Bergen. Det mangler fortsatt tre, men de vil være på plass til 15. august, sier Jenssen.

De nye vognene veier 50 tonn, er ti meter lengre enn de «gamle» vognene og koster i overkant av 31 millioner kroner.

I tillegg til å kjøpe åtte nye bybanevogner, skal de gamle også forlenges med ti meter.

Kjøretid på 39 minutter

Ingrid Dreyer, pressekontakt i Skyss, forteller at de gleder seg veldig til åpningen.

– Tidspunktet er bra, siden 15. august er samme dato som vi starter med høstruter etter sommerferien, sier Ingrid Dreyer til BA.

På denne tiden av året er folk vant til å sjekke endringer i kollektivtilbudet, ifølge henne.

– Det vil jo bli en del tilpasninger i busstilbudet i forbindelse med bybaneåpningen. Her jobber vi fortsatt med å planlegge busslinjer og rutetider, sier Dreyer.

Hun forteller at kjøretiden mellom Lagunen og Birkelandsskiftet vil være på rundt åtte minutter.

Det vil si at fra Byparken til Birkelandsskiftet vil banen bruke 39 minutter totalt.

– Beregnet tid fra Lagunen til Flesland er 12 minutter. Total kjøretid mellom Byparken og Flesland er estimert til cirka 43-44 minutter, sier hun.